ཧེ་ཧེ།དུས་རབས་གོང་མའི་ལོ་རབས་བདུན་ཅུ་དང་བརྒྱད་ཅུའི་ནང་ཞིང་གྲོང་གི་བརྙན་གཏོང་བ་ནི་ཁྱོད་ཚོས་ཤོད་དང་ཇི་འདྲའི་རྫིག་པོ་ཞིག་རེད་ཨང་།དེ་ནི་ཆེས་དགའ་བསུ་ཐོབ་ཅིང་རྒྱུག་ཆེ་བའི་ལས་རིགས་ཤིག་རེད་ལ།ལྷག་པར་དུ་གཞུང་ལམ་མེད་པའི་ཞིང་གྲོང་དང་འབྲོག་ཁུལ་དུ་ངས་ཀྱང་ད་ལྟའི་གླུ་བ་དང་འཁྲབ་སྟོན་པ་གྲགས་ཅན་ལྟ་བུའི་ཁྱད་པར་ཅན་གྱི་ཐོབ་ཐང་དག་ལོངས་སུ་སྤྱོད་ཐུབ།ཐོབ་ཐང་འདིས་ད་སྐབས་ཡང་ང་ལ་དྲི་ཞིམ་འཐུལ་བའི་མར་བརྔོས་སྒོ་ངའི་བྲོ་བ་དེ་དྲན་ཏུ་བཅུག་བྱུང་།དངོས་པོ་ཧ་ཅང་དཀོན་པའི་དུས་རབས་གོང་མའི་ལོ་རབས་བདུན་ཅུའི་དུས་སུ།བོད་ཁྱིམ་ཞིག་ནས་ཡུལ་མིས་ཆེད་དུ་ཁྱོད་ལ་བཟོས་བའི་མར་བརྔོས་སྒོ་ང་ཟ་བ་ནི་ཐུའུ་སུ་དང་དཔོན་པོའིགོ་ཐོབ་དང་གཅིག་པ་ཡིན།སུ་ཚང་ལ་ཞག་སྡོད་བྱས་རུང་།དཀར་ཡོལ་ནང་དུ་སྒོ་ང་བཅག་རྗེས་ཐུར་མས་དཀྲུག་དཀྲུག་གཏོང་དུས་ཀྱི་འགྲོས་མཉམ་པའི་སྒྲ་དབྱངས་དེ་ཐོས་ཐུབ་ལ།སྒོ་ངའི་སྤྲི་དཀར་དང་སེར་རིལ་གཉིས་ཀ་དཀྲུག་རྗེས་གཞི་གཅིག་ཏུ་འདྲེས་བའི་རྣམ་པ་དེ་ཡང་ཡིད་ལ་ཤར་ཐུབ་ཅིང་།དེ་མུར་སླ་ངའི་ནང་ནས་མཆེད་པའི་ཚིར་སྒྲ་སྙན་མོ་དེ་ཡང་ཐོས་ཐུབ།དེར་མཐུད་ནས་དྲི་ཞིམ་བཅུད་ལི་ལི་ཞིག་ཐབ་ཚང་ནས་མཆེད་འོངས་བ་དང་།དྲི་ཞིམ་དེས་སོ་སྲུབས་ཀྱི་མཆིལ་མ་དག་ཁ་ནང་ནས་འགྲེ་ལོག་རྒྱག་ཏུ་བཅུག་པས།ཟ་འདོད་ཀྱི་འདུན་པ་ཆེ་དྲགས་ནས་སྒོ་ང་བླུགས་པའི་དཀར་ཡོལ་དང་ཐུར་མ་དག་ཀྱང་ཟ་ལ་ཁད་བྱེད།ཅང་མ་འགོར་བར་དཀར་ཞིང་སེར་བའི་སྒོ་ང་བརྔོས་མ་དཀར་ཡོལ་གང་གི་སྟེང་ཚྭ་རྐྱང་བཏབ་པ་ཞིག་ངའི་མདུན་དུ་འཇོག་སྲིད།